Page:Ludus Coventriae (1841).djvu/288

 Myn intent I xal fulfylle, No lenger I wole make delay.

The princys of prestys now be present, Unto hem now my way I take, I wyl go tellyn hem myn entent, I trow ful mery I xal hem make. Mony I wyl non forsake, And thei profyr to my plesyng, For covetyse I wyl with hem wake, And onto my maystyr I xal hem bryng.

Heyl prynsesse and prestys that ben present, New tydynges to ȝow I come to telle, ȝyf ȝe wole folwe myn intent, My mayster, Jhesu, I wole ȝow selle, Hese intent and purpose for to felle; ffor I wole no lenger folwyn his lawe;— Late sen what mony that I xal telle, And late Jhesu my maystyr ben hangyn and drawe.

Gamalyel. Now welcome, Judas, oure owyn frende! Take hym in, serys, be the honde: We xal the bothe geve and lende, And in every qwarel by the stonde. Rewfyn. Judas, what xal we for thi mayster pay? Thi sylver is redy, and we acorde, The payment xal have no delay, But be leyde down here at a worde.

Judas. Late the mony here down be layde, And I xal telle ȝow, as I kan; In old termys I have herd seyde, That mony makyth schapman.